
[bookmark: _GoBack]На основу члана 138. став 1. Устава Републике Србије („Сл. гласник РС“ бр. 98/06) и члана 31. став 2. Закона о Заштитнику грађана („Сл. гласник РС“ бр. 79/05 и 54/07), у поступку контроле законитости и правилности рада Предшколске установе „Буцко“ Сокобања, Министарства просвете, науке и технолошког развоја, општине Сокобања, Дома здравља Сокобања и Центра за социјални рад Сокобања, поступајући по притужби АА из …, Заштитник грађана



У Т В Р Ђ У Ј Е

Предшколска установа „Буцко“ Сокобања начинила је пропуст у раду на тај начин што је супротно одредби члана 17. Закона о основама система образовања и васпитања одбила захтев за упис мал. ББ из … у припремни предшколски програм, чиме је повредила право детета на образовање и васпитање. 

Министарство просвете, науке и технолошког развоја начинило је пропуст у раду јер по сазнању да мал. ББ није уписан у Предшколску установу „Буцко“ Сокобања, иако су били испуњени услови предвиђени Законом о основама система образовања и васпитања, није предузело мере из своје надлежности како би пропуст предшколске установе био исправљен и детету било омогућено похађање припремног предшколског програма.


На основу утврђених недостатака у раду органа, Заштитник грађана упућује следеће:


П Р Е П О Р У К Е

I
Потребно је да Предшколска установа „Буцко“ Сокобања без одлагања упише мал. ББ у припремни предшколски програм у складу са законом.


II
Потребно је да одмах по упису детета у припремни предшколски програм, Предшколска установа „Буцко“ обрати Министарству здравља Републике Србије како би утврдила да ли потврда коју су родитељи мал. ББ поднели уз захтев за упис детета у предшколску установу, представља подобну исправу за боравак детета у установи, у складу са одредбама Закона о заштити становништва од заразних болести и Правилника о ближим условима и начину остваривања неге и превентивно-здравствене заштите деце у предшколској установи.


III
	Потребно је да Министарство просвете, науке и технолошког развоја изврши инспекцијиски надзор у Предшколској установи „Буцко“ Сокобања како би утврдило да ли је установа извршила упис мал. ББ у складу са Законом о основама система образовања и васпитања и о резултатима надзора обавести Заштитника грађана.

IV
Потребно је да Предшколска установа „Буцко“ Сокобања извести Заштитника грађана о поступању по препоруци  I и II у року од 15 дана од дана пријема препоруке.


V
Потребно је да Министарство просвете, науке и технолошког развоја извести Заштитника грађана о поступању по препоруци  III у року од 30 дана од дана пријема препоруке.



О б р а з л о ж е њ е :

Заштитнику грађана се притужбом обратио АА из …. Притужилац је навео да је установа ПУ „Буцко“ из Сокобање (у даљем тексту: Предшколска установа) одбила да упише његово дете у припремно предшколско, са образложењем да приликом подношења захтева за упис у предшколску установу није поднета комплетна документација односно потврда о вакцинацији детета. Притужилац је доставио и документацију Дома здравља Сокобања-Упут за предшколску установу од 24. 08. 2021. године и Извештај лекара специјалисте од 17.11.2021. године, у којима је наведено да дете није вакцинисано од рођења као и да се по препоруци имунолога  вакцинација одлаже за још по 3 месеца.
Поступајући по притужби, Заштитник грађана је покренуо поступак контроле законитости и правилности рада Предшколске установе „Буцко“ Сокобања, Министарства просвете, науке и технолошког развоја, општине Сокобања, Дома здравља Сокобања и Центра за социјални рад Сокобања.
Из одговора контролисаних органа утврђено је следеће чињенично стање:
-АА је 21.08.2020. године поднео захтев за упис своје двоје малолетне деце у Предшколску установу „Буцко” Сокобања. Увидом у документацију утврђено је да документација за упис није комплетна и да је неопходно да родитељ поднесе лекарско уверење да су деца здрава, као и потврду да су деца уредно вакцинисана. Из приложеног лекарског уверења утврђено је да су деца потпуно неимунизована још од рођења, упркос позивима од стране надлежног Дома здравља и тадашњег изабраног лекара. Именовани је тада упознат са Законом о заштити становништва од заразних болести као и са Инструкцијом у вези са поступањем предшколских установа поводом отварања објекта за пријем уписане деце у време трајања епидемије COVID19, 2. Министарства просвете, науке и технолошког развоја и Министарства здравља од 05.05.2020. године.
-Дана 02.04.2021. године предшколска установа се обратила Министарству просвете у вези уписа детета које је невакцинисано од рођења у предшколску установу, ради похађања обавезног припремног предшколског програма. Дописом од 16.04.2021. године, ПУ „Буцко“ обавештен је да уколико Предшколска установа приликом уписа детета, на основу потврде изабраног лекара, односно стручног тима надлежне здравствене установе утврди да дете није у складу са одговарајућим прописима из области здравља вакцинисано, осим у случају контраиндикације за примену вакцине, треба да обавести родитеља да детету не може бити дозвољен боравак у Предшколској установи, односно колективу, до тренутка подношења установи одговарајуће потврде изабраног педијатра којим се доказује вакцинални статус детета. 
-Дана 24.08.2021. године АА, за упис мал детета ББ у обавезан припремно предшколски програм, приложио је упут за предшколску установу у коме се наводи да је дете здраво, али да се на основу мишљења имунолога вакцинација одлаже за три месеца.
-Предшколска установа се обратила надлежном Дому здравља, изабраном лекару педијатру како би утврдила чињенице везане за здравствено стање детета и добила и одговор дете није вакцинисано од рођења, да се имунолог није изјаснио о трајним контраиндикацијама и да је на прегледу од 24.08.2021. године укупно здравствено стање детета било уредно.
-На основу препоруке просветне инспекције Предшколска установа се обратила Центру за социјални рад од кога је добила информацију да је центар алармиран од стране Дома здравља, да су родитељи позвани на разговор јер се нису одазивали на позиве за вакцинацију, да нису искључиви у вези вакцинације већ да нису довољно информисани о томе, али да је Центар при ставу да је неопходно поштовати законске норме.
-Дана 08.11.2021. године Предшколска установа се обратила родитељима са захтевом доставе потврду изабраног лекара о томе да ли је утврђено време и место имунизације и ако није, који су разлози за то и да ли је на основу мишљења стручног тима утврђена трајна контраиндикација за вакцине, ради даљег поступања у конкретном случају. 
-Општинска управа општине Сокобања је након сазнања да мал. ББ не похађа припремни предшколски програм у ПУ „Буцко“ Сокобања поднела захтев за покретање прекршајног поступка против родитеља у складу са одредбом члана 23. и 24. Закона о предшколском васпитању и образовању. С обзиром да дете није вакцинисано од рођења  општинска управа Сокобање је о овом случају обавестила и надлежно Одељење санитарне инспекције у Зајечару, Одсек за санитарну инспекцију.
-Министарство просвете, науке и технолошког развоја се поводом обраћања Заштитника грађана у вези са притужбом АА и поступања Предшколске установе „Буцко“ Сокобања, обратило Министарству здравља, како би здравствена инспекција испитала валидност доказа о здравственом статусу детета.
-Поводом обраћања Предшколске установе „Буцко” Сокобања Министарству просвете, науке и технолошког развоја у вези са питањем уписа детета у предшколску установу ради похађања обавезног припремног предшколског програма када дете није комплетно вакцинисано према узрасту, предшколској установи је упућен допис у коме је Министарство указало на одредбе Закона о основама система образовања и васпитања („Службени гласник РС“, бр. 88/17, 27/18-др. закон, 10/19 и 6/20) и Стручно-методолошког упутства, које је саставни део Правилника о ближим условима и начину остваривања неге и превентивно-здравствене заштите деце у предшколској установи, уз напомену да питање вакцинације деце није уређено прописима из области образовања и васпитања, већ прописима из области здравља, за чије је тумачење надлежно Министарство здравља Републике Србије.
-Министарство просвете, науке и технолошког развоја и Министарство здравља упутили су свим предшколским установама Инструкцију која садржи главне смернице и препоруке у вези са поступањем и организацијом рада предшколских установа у време трајања епидемије COVlD-19 (заједнички допис од 05. 05. 2020. године). У делу препорука које се односе на родитеље/друге законске заступнике детета, између осталог, наводи се да се пријем детета у предшколску установу врши само уз потврду надлежног педијатра да је дете здраво (систематски преглед који се обавља пре уписа у предшколску установу или након дужег одсуства детета из предшколске установе), као и да је уредно вакцинисано.
-Дом здравља Сокобања известио је Заштитника грађана да је увидом у медицинску документацију мал. ББ рођеног 2016. године, утврђено да нема података да је дете вакцинисано по важећем календару обавезне имунизације и да је разлог томе одбијање родитеља мал. ББ да се дете вакцинише, што су својим потписима (у здравственом картону и картону имунизације) потврдили већ при првом довођењу детета у саветовалиште 02.02.2016 .год. у Службу педијатрије у Дому здравља Сокобања. Дом здравља Сокобања је послао пријаву Санитарној инспекцији у Зајечару 08.11.2017.год о напред наведеном случају, а о предузетим мерама нису добили одговор. Даље се наводи да су родитељи мал. ББ више пута упознати (при свакој посети педијатру) са обавезом имунизације, али су је изричито одбили. Након што је Предшколска установа ”Буцко“ из Сокобање одбила да упише мал. ББ у припремни предшколски програм, родитељи су дете одвели код имунолога у приватну ординацију.

* * *
Приликом упућивања препорука, Заштитник грађана се руководио одредбама Конвенције о правима детета[footnoteRef:1], Закона о основама система образовања и васпитања[footnoteRef:2], Закона о заштити становништва од заразних болести[footnoteRef:3] Правилника о ближим условима и начину остваривања неге и превентивно-здравствене заштите деце у предшколској установи[footnoteRef:4] и Правилника о имунизацији и начину заштите лековима[footnoteRef:5] [1:  “Сл. лист СФРЈ - Међународни уговори”, бр. 15/90 и "Сл. лист СРЈ - Међународни 
уговори", бр. 4/96 и 2/97]  [2:  “Сл. гласник РС”, бр. 88/2017, 27/2018 - др. закон, 10/2019, 27/2018 - др. закон и 6/2020]  [3:  “Службени гласник РС”, број 15/16]  [4:  “Службени гласник РС“ бр. 112/2017]  [5:  “Службени гласник РС“, бр. 88/17, 11/18 и 14/18] 

Одредбом члана 17. став 5. Закона о основама система образовања и васпитања прописано је да су  предшколска установа чији је оснивач јединица локалне самоуправе, односно основна школа која остварује предшколски програм, а чији је оснивач Република Србија, аутономна покрајина или јединица локалне самоуправе, дужни да упишу свако дете ради похађања припремног предшколског програма, без обзира на пребивалиште родитеља, односно другог законског заступника. У предшколску установу може да се упише дете на захтев родитеља, односно другог законског заступника. У предшколску установу уписују се сва деца у години пред полазак у школу. Уз документацију потребну за упис, родитељ, односно други законски заступник доставља и доказ о здравственом прегледу детета. Одредбом члана 5. Закона о основном образовању и васпитању прописано је да је припремни предшколски програм остварује у складу са законом и део је обавезног образовања и васпитања.
У допису Министарства здравља- Сектора за инспекцијске послове број: 51202-00037/2018-10, од 02. 04. 2018. године, између осталог, наводи се да Закон о заштити становништва од заразних болести као и Правилник о имунизацији и начину заштите лековима не предвиђају посебан документ који родитељ или старатељ треба да приложи приликом уписа детета у предшколску установу, односно основну школу али да је за боравак деце у овим колективима неопходна потврда изабраног педијатра којом се доказује вакцинални статус. Такође, наводи се да изабрани лекар, односно педијатар издаје три врсте потврда: 1. да је дете здраво и уредно вакцинисано; 2. да дете има привремену контраиндикацију и да због ње није вакцинисано или З. да дете има трајну контраиндикацију на основу потврде Стручног тима и не може бити вакцинисано. У наведеном допису Министарства здравља се закључује да у случају привремене контраиндикације, односно у случају трајне контраиндикације, дете улази у предшколску установу са потврдом изабраног лекара, односно педијатра да има привремену контраиндикацију и да због ње није вакцинисано, односно да има трајну контраиндикацију (потврду Стручног тима) и да због ње није вакцинисано. 
Стручно-методолошко упутство, које је саставни део Правилника о ближим условима и начину остваривања неге и превентивно-здравствене заштите деце у предшколској установи ("Службени гласник РС”, број 112/17), између осталог, предвиђа да за пријем детета у предшколску установу изабрани лекар — педијатар издаје здравствену потврду и оверава картон детета за боравак у предшколској установи, са потврдом о вакциналном статусу детета, у складу са законом.
У допису које је Министарство здравља упутило свим предшколским установама на територији Републике Србије (број: 512-02-00005/2020-10, од 12.01.2018. године) наводи се да је за боравак детета у предшколској установи неопходна је потврда изабраног лекара, односно педијатра да је дете здраво и уредно вакцинисано, а за децу са привременом и трајном контраиндикацијом, неопходна је потврда Стручног тима. Даље се наводи да, уколико предшколска установа приликом уписа детета на основу потврде изабраног лекара, односно стручног тима надлежне здравствене установе, утврди да дете није у складу са одговарајућим прописима из области здравља вакцинисано, осим у случају контраиндикације за примену вакцине, треба да обавести родитеља, односно законског заступника да детету не може бити дозвољен боравак у предшколској установи, односно колективу до тренутка подношења установи одговарајуће потврде изабраног педијатра којим се доказује вакцинални статус детета.
Имајући у виду да је АА благовремено поднео захтев за упис мал. ББ у припремно предшколско, те напред цитиране одредбе Закона о основама система образовања и васпитања и Закон о основном образовању и васпитању, а пре свега одредбу о обавези предшколске установе да упише свако дете ради похађања припремног предшколског програма, то је у конкретном случају предшколска установа „Буцко“ Сокобања начинила пропуст када је одбила упис мал.  ББ у ову установу.
Наиме, из навода притужбе и одговора Предшколске установе произилази да је захтев родитеља за упис детета одбијен јер документација која је приложена уз захтев за упис није била комплетна, с обзиром да није садржала потврду о вакцинацији мал. ББ, а приложена документација издата од стране Дома здравља Сокобања, по мишљењу предшколске установе, није представљала валидну здравствену документацију за упис.
Заштитник грађана сматра да је одбијањем захтева родитеља за упис детета ББ у припремни предшколски програм, Предшколска установа „Буцка“ Сокобања поступила супротно одредби чл. 17. Закона о основама система образовања и васпитања. Овакво поступање Установе, чиме је повредила право детета на обавезно образовање и васпитање. 
Одбијање установе да упише дете због недостајуће документације није у складу ни са одредбама Закона о заштити становништва од заразних болести, као ни са Правилником о имунизацији и начину заштите лековима, јер ови прописи не предвиђају  посебан документ који родитељ или старатељ треба да приложи приликом уписа детета у предшколску установу, како се то наводи и у допису Министарства здравља Републике Србије од 02. 04. 2018. године, које је упућено Министарству просвете, науке и технолошког развоја, управо у вези са захтевом о давању упутства о поступању предшколских установа у вези са вакциналним статусом деце која похађају припремни предшколски програм.
Због свега напред наведеног, Заштитник грађана сматра да је неопходно да предшколска установа „Буцко“ Сокобања одмах упише мал. у установу ради похађања припремног предшколског програма, како би се спречило даље кршење права детета.
Питање боравка детета у самој предшколској установи односно колективу уређено је детаљно Законом о заштити становништва од заразних болести и Стручно-методолошким упутством које је саставни део Правилника о ближим условима и начину остваривања неге и превентивно-здравствене заштите деце у предшколској установи.
Наведени прописи, између осталог, предвиђају да у случају привремене или трајне контраиндикације, дете улази у предшколску установу са потврдом изабраног лекара, односно педијатра да има привремену контраиндикацију и да због ње није вакцинисано, односно да има трајну контраиндикацију (потврду Стручног тима) и да због ње није вакцинисано.
С обзиром да је за тумачење наведених прописа надлежно Министарство здравља Републике Србије, Предшколска установа „Буцко“ ће одмах по упису детета затражити мишљење ресорног министарства о томе да ли је потврда коју је доставио АА, а која је издата од стране изабраног лекара-педијатра Дома здравља Сокобања, потврда која омогућава боравак детета у колективу складу са одредбама закона и правилника које прописују услове за боравак детета у предшколској установи односно да ли се у конкретном случају ради о потврди да мал. ББ има привремене контраиндикације и да због тога није вакцинисан.
Имајући у виду да је Министарство просвете, науке и технолошког развоја дужно да обезбеди услове за остваривање права деце, ученика и одраслих на бесплатно образовање и друга права утврђена законом[footnoteRef:6] и да у том смислу предузима све неопходне мере којима се у потпуности обезбеђује остваривање тих права, као и улогу Министарства у обезбеђању функционисања система образовања и васпитања у складу са законом прописаним принципима и циљевима образовања[footnoteRef:7], Заштитник грађана је упутио препоруку овом органу како би утврдио да ли је у конкретном случају исправљен пропуст установе и детету омогућено остваривање права на образовање у складу са одредбама важећег Закона. [6:  Одредба члана 30. став 1. Закона о основама система образовања и васпитања]  [7:  Одредба члана 30. став 2. Закона о основама система образовања и васпитања] 

На основу свих утврђених чињеница и околности, Заштитник грађана је, применом чл. 31. ст. 2. Закона о Заштитнику грађана дао препоруке у циљу отклањања утврђених пропуста у највећој могућој мери, унапређења рада просветних органа и спречавања сличних пропуста у будућности. 

